སྤྱན་རས་གཟིགས།

= **དོན་ཚན།**  =
༡༽ སྤྱན་རས་གཟིགས་ཀྱི་འབྱུང་ཁུངས།

༢༽ སྤྱན་རས་གཟིགས་ཀྱི་ངོ་སྤྲོད།

༣༽ སྤྱན་རས་གཟིགས་འདི་སྙིང་རྗེའི་རང་གཟུགས་ཨིནམ་ལས་རང་གི་རྒྱུད་ལུ་སྙིང་རྗེ་སྒོམ་ཚུལ།

༤༽ སྤྱན་རས་གཟིགས་ལུ་མཚན་གྱི་རྣམ་གྲངས་བཅུ་གཅིག་ཞལ་ཟེར་ཞུ་དགོ་པའི་ཁུངས།

༥༽ སྤྱན་རས་གཟིགས་སྒོམ་བཟླས་དང་མཚན་སྔགས།

## '''༡༽ སྤྱན་རས་གཟིགས་ཀྱི་འབྱུང་ཁུངས།'''
སྤྱན་རས་གཟིགས་ཀྱི་འབྱུང་ཁུངས་ཞུ་བ་ཅིན་ འདི་ཡང་ ༼སྐྱབས་རྗེ་བདུད་འཇོམས་ འཇིགས་བྲལ་ཡེ་ཤེས་རྡོ་རྗེས་གསུངས་ དད་ལྡན་རྣ་བའི་བདུད་རྩི་ལས་ ཐུགས་རྗེ་ཆེན་པོ་ནམ་མཁའི་རྒྱལ་པོའི་སྒྲུབ་ཐབས། རྫོང་ཁ་ལུ་སྐད་བསྒྱུར་འབད་དེ་ཡོད་༽ སངས་རྒྱས་ཐམས་ཅད་ཀྱི་བསྟན་པའི་མེས་པོ་ཟུམ་ ཆོས་སྐུ་ཀུན་ཏུ་བཟང་པོ་ཟེར་ཞུ་རུང་ སངས་རྒྱས་སྣང་བ་མཐའ་ཡས་ཟེར་ཞུ་རུང་ གཅིག་རང་ཨིན་མས། སངས་རྒྱས་སྣང་བ་མཐའ་ཡས་ཀྱིས་ཐུགས་ ཞི་བ་ཆོས་ཀྱི་དབྱིངས་ལས་མི་གཡོ་བ་བཞུགས་ཞིནམ་ལས་ རིགས་དྲུག་གི་སེམས་ཅན་ཐམས་ཅད་ལུ་ ཐུགས་རྗེའི་གཟིགས་ནིའི་སེམས་མི་གཡལ་བར་ ཐུགས་བརྩེ་བ་ཆེན་པོའི་ སྙིང་རྗེ་གི་གདངས་ཤར་བ་འདི་ གཞན་སེམས་ཅན་ཐམས་ཅད་ལུ་ ཕན་ཐོགས་གོ་མནོ་བའི་བསམ་པ་ སེམས་བསྐྱེད་འདི་ལུ་ འཕགས་མཆོག་ཐུགས་རྗེ་ཆེན་པོ་སྤྱན་རས་གཟིགས་ཟེར་ཞུཝ་ཨིན་མས།

## '''༢༽ སྤྱན་རས་གཟིགས་ཀྱི་ངོ་སྤྲོད།'''
༼སྐྱབས་རྗེ་བདུད་འཇོམས་ འཇིགས་བྲལ་ཡེ་ཤེས་རྡོ་རྗེས་གསུངས་ དད་ལྡན་རྣ་བའི་བདུད་རྩི་ལས་ ཐུགས་རྗེ་ཆེན་པོ་ནམ་མཁའི་རྒྱལ་པོའི་སྒྲུབ་ཐབས། རྫོང་ཁ་ལུ་སྐད་བསྒྱུར་འབད་དེ་ཡོད་༽ འཕགས་པ་སྤྱན་རས་གཟིགས་ཟེར་མི་འདི་ སངས་རྒྱས་ཐམས་ཀྱི་གསུང་ སྙིང་རྗེ་ཆེན་པོའི་རང་གཟུགས་འདི་ལུ་ འཕགས་མཆོག་ཐུགས་རྗེ་ཆེན་པོ་ སྤྱན་རས་གཟིགས་ཟེར་ཞུ་དོ་ཡོདཔ་ཨིན།

## '''༣༽ སྤྱན་རས་གཟིགས་འདི་སྙིང་རྗེའི་རང་གཟུགས་ཨིནམ་ལས་རང་གི་རྒྱུད་ལུ་སྙིང་རྗེ་སྒོམ་ཚུལ།'''
འདི་ཡང་ སྐྱབས་རྗེ་དིལ་མགོ་མཁྱེན་བརྩེ་རིན་པོ་ཆེའི་ གསུངས་བཅུད་དོན་བདུད་རྩི་ཉིང་ཁུ། ཤོག་གྲངས་༡༣ པ་ནང་ལས།

སྙིང་རྗེ་སྒོམ་དགོཔ་དེ་ཡང་ དང་པ་སྙིང་རྗེའི་སྒོ་ལས་ འགྲོ་བ་རིགས་དྲུག་གི་སེམས་ཅན་ཐམས་ཅད་ དགྲ་དང་གཉེན་གྱི་དབྱེ་བ་སྤུ་ཙམ་ཡང་མེད་པར་ གཏང་སྙོམས་ལུ་བསྒོམ་སྟེ་ དུས་དང་རྣམ་པ་ཀུན་ཏུ་སྙིང་རྗེའི་སྒོ་ལས་ ཐ་ན་དཀར་མེ་ཕུད་རྡོག་གཅིག་ མ་གཏོགས་མ་ཕུལ་རུང་ འགྲོ་བ་སེམས་ཅན་ཆ་མཉམ་ལུ་ཕན་ཐོགས་བཅུག་ཟེར་བའི་མནོ་བསམ་གཏང་དགོཔ་ཨིན།

དེ་འབདཝ་ད་ སྙིང་རྗེ་བསྐྱེདཔ་ཙམ་ཅིག་གིས་སེམས་ཅན་ཆ་མཉམ་ལུ་ ཕན་ཐོགས་ངོ་མ་འབྱུང་མི་ཚུགས་ནི་ཨིནམ་ལས་ སྙིང་རྗེ་ཟེར་མི་འདི་ག་ཅི་བཟུམ་ཅི་དགོཔ་ཨིན་ན་ དཔྱེ་འབད་བཤད་པ་ཅིན་ རྐང་ལགཔ་རྐྱང་སྐུམ་འབད་མ་ཚུགས་མི་ ཨའི་ཅིག་གིས་མོ་རའི་བུ་དེ་ ཆུ་གིས་ཕྱག་འབག་འགྱོ་སར་མཐོང་སྟེ་འབད་རུང་གྲོགས་རམ་ག་ཅི་ཡང་ འབད་མ་ཚུགས་པར་སྡུག་བསྔལ་མྱོང་དོ་བཟུམ་ཅིག་དགོཔ་ཨིན་མས།

དེ་སྦེ་སེམས་ཅན་དེ་ཚུ་ ག་ར་འཁོར་བའི་སྡུག་བསྔལ་ལས་འདྲེན་སྟེ་ སངས་རྒྱས་ཀྱི་གོ་འཕང་ལུ་བཀོད་ནི་དོན་ལས་ ག་ཅི་རང་འབད་དགོཔ་འདུག་ག་ཟེར་བ་ཅིན་ ང་བཅས་ཀྱིས་དང་པ་དལ་འབྱོར་གྱི་མི་ལུས་རིན་པོ་ཆེ་ཐོབ་ གཉིས་པ་སངས་རྒྱས་བྱོན་ཏེ་ཆོས་གསུངས་པའི་འཛམ་གླིང་འདི་ནང་སྐྱེས་ གསུམ་པ་ཆོས་སྟོན་མི་བླམ་དགེ་བའི་བཤེས་གཉེན་དང་མཇལ་ཏེ་ ཆོས་ཞུ་ཚུགས་ནི་དེ་གི་ སྐལ་བ་བཟང་ཡི་ཟེར་བསམ་དགོ། མི་ལུས་རིན་པོ་ཆེ་འདི་ གཡོག་བཀོལ་ཏེ་ཐར་པའི་གོ་འཕང་ཐོབ་ཚུགས་མི་ཚུགས་འདི་ ང་བཅས་རང་ལུ་རག་ལསཔ་ཨིན། རྒྱུ་མཚན་དེ་འབད་ནི་འདི་གི་ རང་གི་རྒྱུད་ལུ་ཡོད་པའི་ བརྩེ་བའི་སེམས་སྙིང་རྗེ་འདི་ལུ་ མཚན་ཡང་ཐུགས་རྗེ་ཆེན་པོ་ཟེར་ཞུཝ་ཨིན་མས། འ་ནི་ཐུགས་རྗེ་ཆེན་པོ་འདི་ལུ་ མཚན་བཏགས་ད་འཕགས་པ་སྤྱན་རས་གཟིགས་ཟེར་ཞུཝ་ཨིན་མས།

## '''༤༽ སྤྱན་རས་གཟིགས་ལུ་མཚན་གྱི་རྣམ་གྲངས་བཅུ་གཅིག་ཞལ་ཟེར་ཞུ་དགོ་པའི་ཁུངས།'''
༼སྐྱབས་རྗེ་བདུད་འཇོམས་ འཇིགས་བྲལ་ཡེ་ཤེས་རྡོ་རྗེས་གསུངས་ དད་ལྡན་རྣ་བའི་བདུད་རྩི་ལས་ ཐུགས་རྗེ་ཆེན་པོ་ནམ་མཁའི་རྒྱལ་པོའི་སྒྲུབ་ཐབས། རྫོང་ཁ་ལུ་སྐད་བསྒྱུར་འབད་དེ་ཡོད་༽ ཤོག་གྲངས་༨༠ པ་ལས། 

སྤྱན་རས་གཟིགས་ཀྱིས་ སངས་རྒྱས་འོད་དཔག་མེད་ཀྱི་སྐུ་མདུན་ལུ་ དམ་བཅའ་དེ་སྦེ་ཕུལ་ནུག། ང་གིས་ཁམས་གསུམ་གྱི་སེམས་ཅན་ཚུ་ག་ར་མ་སྟོང་གི་བར་ན་ ང་སངས་མི་རྒྱས་པར་སྡོད་ནི་ཨིན། ང་བྱང་ཆུབ་སེམས་དཔའི་གཟུགས་འབད་བསྡད་ནི་ཨིན་ཟེར་ ཁས་ལེན་དམ་བཅའ་བཞེས་འདི་ སེམས་ཅན་ཐམས་ཅད་འཁོར་བའི་དོང་ལས་སྤྲུགས་ཏེ་ སངས་རྒྱས་ཀྱི་སར་བཀོད་མ་ཚར་ཚུན་ཚོད་ ང་སངས་མི་རྒྱས་པར་སྡོད་ནི་ཟེར་དམ་བཅའ་བཞེས་ནུག།

དེ་ལས་ཚུར་ ཐུགས་སྙིང་རྗེ་ཆེན་པོའི་སྒོ་ལས་ ཁམས་གསུམ་གྱི་སེམས་ཅན་ཐམས་ཅད་ཚར་གཅིག་ བདེ་བ་ཅན་གྱི་ཞིང་ཁམས་ལུ་ཡར་དྲང་ནུག། དྲངས་ཚར་ཞིནམ་ལས་ ད་འབདན་འཁོར་བ་ནང་ལུ་ སེམས་ཅན་ཕུད་རྡོག་གཅིག་ཡང་ལུས་ལུསཔ་མེད་མནོ་བསམ་བཏང་སྟེ་ ལོག་མར་འཁོར་བ་ལུ་གཟིགསཔ་ད་  འཁོར་བའི་སེམས་ཅན་འདི་ཚུ་ ད་རུང་ཧེ་མ་བཟུམ་མངཔོ་སྦེ་མེད་རུང་ ཉུངཔོ་སྦེ་རྩ་ལས་རང་མེདཔ་འབད་གཟིགས་ཞིནམ་ལས་ ཉིནམ་ཁ་ས་རང་ ང་གིས་སེམས་ཅན་ཚུ་ག་ར་ཡར་སངས་རྒྱས་ཀྱི་འགོ་ཕང་ལུ་ བཀོད་ཚར་ཚརཝ་ཅིག་ ཉིནམ་ད་རེས་ད་རུང་ཡང་ མར་ཕབ་མ་འགྱོ་བར་ དེ་འབད་ཅོག་ཐདཔ་སྦེ་ར་ སྐྱེ་སྡོད་སྡོདཔ་མཐོང་ཞིནམ་ལས་ དེ་ལས་སྤྱན་རས་གཟིགས་ ཡིད་མུག་ཏེ་ ཨཱ་ཟའེ་ད་ཁམས་གསུམ་གྱི་སེམས་ཅན་ ཡར་སངས་རྒྱས་ཀྱི་འགོ་ཕང་ལུ་འདྲེན་ཚར་ནི་དུས་ཚོད་གཅིག་ མ་པ་ལས་མི་ཤར་ཨིན་མས་མ་རེད་ཟེར་ མནོ་བསམ་བཏངམ་ཙམ་ཅིག་གིས་ ཧེ་མ་ལེན་འདི་ཡོད་པའི་དམ་བཅའ་ཤོར་སྟེ་ ཁོ་གི་དབུ་དུམ་བུ་བཅུ་གཅིག་ལུ་གས་འགྱོ་ནུག། དེ་ལས་ ཁོ་གི་སྐུ་གཟུགས་དུམ་བུ་སྟོང་ཕྲག་གཅིག་ལུ་གས་འགྱོ་ནུག།

དེ་ལས་ སངས་རྒྱས་སྣང་བ་མཐའ་ཡས་མངོན་སུམ་སྦེ་ སྤྱན་རས་གཟིགས་ཀྱི་སྐུ་མདུན་ལུ་ཕེབས་ཞིནམ་ལས་ རིགས་ཀྱི་བུ་ ཁྱོད་ཀྱི་སེམས་ཀྱི་དམ་བཅའ་ ཤོར་སོངམ་འདྲས་མེན་ན་ཟེར་གསུངས་ཏེ་ ད་རུང་ཧེ་མ་བཟུམ་སྦེ་རང་ སེམས་བསྐྱེད་དེ་དམ་བཅའ་འབད་དེ་ སེམས་ཅན་གྱི་དོན་ལུ་ལཱ་འབད་ཤིག་ཟེར་ དབུ་དུམ་བུ་ བཅུ་གཅིག་གས་ཡོད་མི་འདི་ ཞལ་བཅུ་གཅིག་ལུ་བྱིན་གྱིས་བརླབས་གནང་ནུག དེ་ལས་ སྐུ་གཟུགས་དུམ་བུ་སྟོང་སྦེ་གས་ཡོད་མི་འདི་ ཕྱག་སྟོང་སྦེ་བྱིན་གྱིས་བརླབས་གནང་ནུག། ཕྱག་རེ་རེའི་མཐིལ་ནང་ལུ་ སྤྱན་རེ་རེ་བྱིན་གྱིས་བརླབས་ཞིནམ་ལས་ ཕྱག་སྟོང་སྤྱན་སྟོང་བཅུ་གཅིག་ཞལ་ལུ་བྱིན་གྱིས་བརླབས་གནང་སྟེ་ སེམས་ཅན་ག་ར་ལུ་འགྲོ་དོན་ལས་ཤ་མཛད་དེ་ཡོདཔ་ཨིན། འདི་བཟུམ་སྦེ་ སྤྱན་རས་གཟིགས་ཀྱི་ཐུགས་བསྐྱེད་དང་སྨོན་ལམ་ལས་ ཕྱག་སྟོང་ལས་འཁོར་ལོ་བསྒྱུར་བའི་རྒྱལ་པོ་སྟོང་། སྤྱན་སྟོང་ལས་བསྐལ་པ་བཟང་པོའི་སངས་རྒྱས་སྟོང་སྦེ་སྤྲུལ་པ་སྟོན་ཡོདཔ་ཨིན། དུས་ད་ལྟོའི་བར་ན་ཡང་ སངས་རྒྱས་སྟོང་གི་སྤྲུལ་པ་བྱོན་མི་འདི་ཡང་ རྩ་བོ་ངོ་མ་རང་ འཕགས་པ་ཐུགས་རྗེ་ཆེན་པོའི་རྣམ་སྤྲུལ་ལུ་བརྟེན་ཏེ་བྱུངམ་ཨིན་པས།

རྒྱུ་མཚན་འདི་ལས་ཚུར་ སྤྱན་རས་གཟིགས་ལུ་ མིང་གི་རྣམ་གྲངས་བཅུ་གཅིག་ཞལ་ ཟེར་དར་ཁྱབ་སོང་སྟེ་ཡོདཔ་ཨིན།

## '''༥༽ སྤྱན་རས་གཟིགས་སྒོམ་བཟླས་དང་མཚན་བསྔགས།'''
དཔལ་ལྡན་འབྲུག་པའི་ལུགས་ཀྱི་ཞལ་འདོན་ཕྱོགས་བསྡེབས་བྱང་ཆུབ་བགྲོད་པའི་ལམ་བཟང་། ཤོག་གྲངས་ ༥༦༠ ནང་ལས།  སྤྱན་རས་གཟིགས་ཀྱི་ སྒོམ་བཟླས་བྱ་ཚུལ་གསལ་བའི་སྒྲོན་མེ་ནང་ལས་ གསུངས་དོ་བཟུམ་འབད་བ་ཅིན།  

**དང་པ་སྐྱབས་འགྲོ།**

བསླུ་མེད་སངས་རྒྱས་ཆོས་དང་དགེ་འདུན་ཏེ།།

དཀོན་མཆོག་གསུམ་དངོས་སྤྱན་རས་གཟིགས་དབང་ལ།།

བདག་དང་མཐའ་ཡས་འགྲོ་དྲུག་སེམས་ཅན་རྣམས།།

བྱང་ཆུབ་སྙིང་པོའི་བར་དུ་སྐྱབས་སུ་མཆི།། ལན་གསུམ།

**སེམས་བསྐྱེད།** 

འགྲོ་བའི་རང་བཞིན་སངས་རྒྱས་ཉིད་གྱུར་ཀྱང་།།

མ་རིག་འཁྲུལ་པའི་འཁོར་བ་འཁྱམས་པ་ལ།།

བཟོད་མེད་སྙིང་རྗེས་བྱང་ཆུབ་སྨོན་པའི་སེམས།།

བསྐྱེད་ནས་ཟབ་མོའི་ལམ་ལ་འཇུག་པར་བགྱི།། ལན་གསུམ།

ཨཱཿརང་ལུས་ཐ་མལ་ཉིད་དུ་འཛིན་པ་ཡི།།

ཕུང་པོ་ཁམས་དང་སྐྱེ་མཆེད་ལ་སོགས་པ།།

མི་དམིགས་སྟོང་པ་ཉིད་དུ་གྱུར་པ་ནི།།

དཔེར་ན་སྤྲིན་ཕུང་ནམ་མཁར་ཡལ་བ་བཞིན།།

ངོ་བོ་སྟོང་ཡང་རང་བཞིན་འགག་མེད་གསལ།།

ཤེལ་དང་ཤེལ་འོད་འཕྲོ་བ་ཇི་བཞིན་ནོ།།

དེ་ལྟར་གསལ་སྟོང་ངང་ལས་མ་གཡོས་བཞིན།།

སྣང་སྟོང་ལྷ་སྐུ་འདི་ལྟར་བསྒོམ་པར་བྱ།།

ཉེས་པའི་སྐྱོན་བྲལ་པད་དཀར་བད་བརྒྱད་སྟེང་།།

སྲིད་པའི་ཚ་གདུང་ཞི་བྱེད་ཟླ་བའི་སྟེང་།།

དེ་ཡི་ལྟེ་བར་ས་བོན་ཧྲཱིཿཡིག་དཀར།།

དེ་ལས་འོད་འཕྲོས་རྒྱལ་བ་སྲས་བཅས་མཆོད།།

སེམས་ཅན་དོན་བྱས་ཚུར་བསྡུས་ཧྲཱིཿལ་ཐིམ།།

ཧྲཱིཿཡིག་དེ་ཉིད་ཡོངས་སུ་གྱུར་པ་ལས།།

ངོ་བོ་དུས་གསུམ་རྒྱལ་བའི་སྙིང་རྗེའི་གཏེར།།

རྣམ་པ་འཕགས་པ་འཇིག་རྟེན་དབང་ཕྱུག་ནི།།

སྲིད་ཞིའི་སྒྲིབ་པ་ཀུན་ལས་གྲོལ་བའི་བརྡར།།

ཕྱག་བཞིའི་དང་པོ་ཐུགས་ཀར་ཐལ་མོ་སྦྱར།།

འགག་མེད་ལོངས་སྐུས་འགྲོ་དོན་མཛད་པའི་ཕྱིར།།

གཡོན་གྱི་གཉིས་པས་པད་དཀར་སྡོང་བུ་བསྣམས།།

སྤྲུལ་སྐུས་འགྲོ་དྲུག་འདྲེན་མཛད་ཐུགས་རྗེའི་རྟེན།།

གཡས་ཀྱི་འོག་མས་ཤེལ་དཀར་འཕྲེང་བ་འཛིན།།

སྣ་ཚོགས་དར་དང་རིན་ཆེན་རྒྱན་གྱིས་བརྒྱན།།

ཡེ་ཤེས་རང་འོད་འཁྲིགས་པའི་ཀློང་དཀྱིལ་ན།།

ཞབས་གཉིས་རྡོ་རྗེ་སྐྱིལ་མོ་ཀྲུང་གིས་བཞུགས།།

སྣང་ལ་མ་གྲུབ་འཇའ་ཚོན་བཞིན་དུ་གསལ།།

གནས་གསུམ་ཨོཾ་ཨཱ་ཧཱུཾ་ལས་འོད་ཟེར་འཕྲོས།།

ཕྱོགས་བཅུའི་ཞིང་ནས་རང་འདྲའི་ཡེ་ཤེས་པ།།

དཔག་ཏུ་མེད་པ་སྤྱན་དྲངས་རང་ལ་ཐིམ།།

ཛཿཧཱུཾ་བཾ་ཧོཿ གཉིས་སུ་མེད་པར་གྱུར།།

སླར་ཡང་ཐུགས་ལས་འོད་འཕྲོས་དབང་གི་ལྷ།།

རིགས་ལྔ་སྤྱན་དྲངས་དབང་བསྐུར་ཆུ་རྒྱུན་གྱིས།།

ལུས་གང་དྲི་དག་ལྷག་མ་སྤྱི་བོར་འཁྱིལ།།

རིགས་བདག་འོད་དཔག་མེད་ཀྱིས་དབུ་བརྒྱན་གྱུར།། 

**བཟླས་དམིགས་ནི།**

ཐུགས་ཀའི་ཆ་སྨད་ཟླ་སྟེང་ཧྲཱིཿཡིག་མཐར།།

ཡིག་དྲུག་སྔགས་འཕྲེང་གཡས་སུ་འཁོར་བ་ལས།།

འོད་འཕྲོས་རྒྱལ་བ་སྲས་བཅས་ཐམས་ཅད་མཆོད།།

སྐུ་གསུང་ཐུགས་བྱིན་མ་ལུས་ཚུར་ལ་བསྡུས།།

སླར་ཡང་ཡི་གེ་དྲུག་གི་འོད་ཟེར་གྱིས།།

རིགས་དྲུག་སྡུག་བསྔལ་དྲུག་དང་དེ་ཡི་རྒྱུ།།

ཉོན་མོངས་དྲུག་གི་སྒྲིབ་པ་ཀུན་བྱང་ནས།།

ཕྱི་སྣོད་འཇིག་རྟེན་བདེ་ཅན་གྱི་ཞིང་།།

ནང་བཅུད་སེམས་ཅན་ཐུགས་རྗེ་ཆེན་པོའི་སྐུ།།

ཁམས་གསུམ་མ་ལུས་དག་པའི་ཞིང་དུ་གྱུར།།

དེ་ཡི་བྱིན་རླབས་མ་ལུས་འོད་ཟེར་གྱིས།།

ཚུར་བསྡུས་སྔགས་འཕྲེང་རྣམས་ལ་ཐིམ་པར་གྱུར།།

ཨོཾ་མ་ཎི་པདྨེ་ཧཱུཾཿ ཞེས་ཅི་ནུས་བཟླ་བར་བའོ།།

**བསྡུ་རིམ་ནི།**

སྣོད་བཅུད་ལྷ་རྣམས་འོད་ཞུ་རང་ལ་ཐིམ།།

རང་ཡང་སྒྱུ་མའི་འཕྲུལ་འཁོར་ཞིག་པ་བཞིན།།

གང་ནས་མ་འོང་གང་དུའང་སོང་བ་མེད།།

གནས་ལུགས་བསམ་བརྗོད་བྲལ་བའི་ངང་ལ་ཞོག།

བཅས་རང་བབ་ཀྱི་གཤིས་ལ་མཉམ་པར་བཞག་པའི་མཐར། དེ་ནས།

ཨོཾ་མ་ཎི་པདྨེ་ཧཱུཾཿ ཞེས་པས་སླར་ཡང་སྒྱུ་མའི་ལྷ་སྐུར་ལྡང་། ཞེས་བརྗོད་ཅིང་བསམ་མོ།། དགེ་བ་བསྔོ།

དགེ་བ་འདི་ཡིས་མྱུར་དུ་བདག།

སྤྱན་རས་གཟིགས་དབང་འགྲུབ་གྱུར་ནས།།

འགྲོ་བ་གཅིག་ཀྱང་མ་ལུས་པ།།

དེ་ཡི་ས་ལ་འགོད་པར་ཤོག། ཞེས་སྨོན་ལམ་དང་བཀྲ་ཤིས་བརྗོད་པར་བྱའོ།།

༼རྩོམ་ཡིག་འདི་སྲོལ་འཛིན་དང་རྫོང་ཁ་གོང་འཕེལ་ལས་ཁུངས་ཀྱི་སྐད་ཡིག་ཞིབ་འཚོལ་དང་ལས་རིམ་སྡེ་ཚན་གྱི་ཞལ་འདེབས།༽ 

## '''རྒྱབ་རྟེན་དཔེ་ཐོ།'''
༡༽   སྐྱབས་རྗེ་བདུད་འཇོམས་འཇིགས་བྲལ་ཡེ་ཤེས་རྡོ་རྗེས་གསུངས་ དད་ལྡན་རྣ་བའི་བདུད་རྩི་ལས་ ཐུགས་རྗེ་ཆེན་པོ་ནམ་མཁའི་རྒྱལ་པོའི་སྒྲུབ་ཐབས། རྫོང་ཁ་ལུ་སྐད་བསྒྱུར་འབད་དེ་ཡོད།

༢༽   དཔལ་ལྡན་འབྲུག་པའི་ལུགས་ཀྱི་ཞལ་འདོན་ཕྱོགས་བསྡེབས་བྱང་ཆུབ་བགྲོད་པའི་ལམ་བཟང་། ཤོག་གྲངས་ ༥༦༠ ནང་ལས། 

༣༽   སྐྱབས་རྗེ་དིལ་མགོ་མཁྱེན་བརྩེ་རིན་པོ་ཆེའི་ གསུངས་བཅུད་དོན་བདུད་རྩི་ཉིང་ཁུ། ཤོག་གྲངས་༡༣་པ་ནང་ལས།